Kipra orelstrigo

Kipra orelstrigo (Otus cyprius) estas malgranda specio de strigoj en la familio Strigedoj kaj genro Otus. Ĝi troviĝas kiel endemio de la insulo Kipro.

Taksonomio kaj sistematiko
Ĝi similas al la Malgranda orelstrigo, Otus scops, kun kiu ĝi iam estis konsiderata samspecia. La kipra orelstrigo diferencas de la Malgranda orelstrigo per tio, ke ĝi havas duoblan noton (kontraŭ unu noto), al ĝi mankas ruĝbruna morfo (kontraŭ ruĝbruna morfo), kaj ke ĝi montras konsekvencajn plumardiferencojn (ĉar kipra orelstrigo aspektas pli malhela ol la Malgranda orelstrigo). Ekzistas limigitaj mitokondriaj DNA-diferencoj inter la kipra orelstrigo kaj la Malgranda orelstrigo, sed la taksonoj ŝajnas okupi tute apartajn reproduktajn arealojn malgraŭ provizora simpatrio dum migrado.

Distribuado kaj habitato
La Kipra orelstrigo estas endemia de la insulo Kipro. Laŭ raportoj de la literaturo, ĝi troviĝas en kamparaj areoj, densaj arbaroj kaj maldensaj arbaroj sur la insulo de marnivelo ĝis 1 900 metroj. Konsiderante ke la plej alta punkto sur la insulo estas nur 1 952 metroj ĉe Monto Olimpo kaj ke ekzistas registroj de ĉi tiu specio proksime al la pinto, la speciodistribuo ampleksas preskaŭ la tutan insulon.

Kutimaro kaj ekologio

Reproduktado
La specio nestas en naturaj kavaĵoj, en kavaĵoj en konstruaĵoj, kaj en artefaritaj nestokestoj. En studo uzanta nestokestojn, la plej altaj niveloj de nestokesta okupado estis trovitaj proksime al arbarlimoj kaj en kamparaj areoj, kvankam la specio troveblas en la plej multaj vivejoj sur la insulo sub 1900 m. La nestaj kutimoj de ĉi tiuj specioj estas aparte interesaj, ĉar ĉi tiu estas kavaĵnestumanta endemia specio sur insulo, kiu malhavas iun ajn specion de pegoj, kaj kalabriaj pinoj, Pinus brutia, "malofte evoluigas kavaĵojn ĝis [ili] estas malnovaj".

Rilato kun homoj
Tiu ĉi specio troviĝas en kamparaj areoj, foje nestas en konstruaĵoj kaj regule uzas nestokestojn provizitajn por la specio.

Statuso
Ĝi estas Malplej Zorgiga specio.

Referencoj

 Olson, Storrs L. (1985): IX.C. Strigiformes. En: Farner, D.S.; King, J.R. & Parkes, Kenneth C. (eld.): Avian Biology 8: 129–132. Academic Press, New York.

 Eksteraj ligiloj 

Kategorio:Strigedoj
Kategorio:Birdoj de Azio